Ritratt: Kampanja Itma' u Libbes .td_uid_2_6082d2c5ebbdb_rand.td-a-rec-img{text-align:left}.td_uid_2_6082d2c5ebbdb_rand.td-a-rec-img img{margin:0 auto 0 0} Il-pandemija kellha aktar minn effett wieħed u dan mingħajr ma nidħlu f'xi aspett tas-Saħħa Pubblika. Ħafna nies li kienu qegħdin fuq il-periferija u oħrajn li kienu komdi grazzi għad-dħul tagħhom sabu ruħhom f'diffikultajiet u dan minħabba raġunijet varji. Hemm min saħansitra tilef ix-xogħol u waqt li ħadd ma tħalla għal rieħu, id-diffikultajiet żdiedu. Għax waqt li d-dħul naqas, l-ispejjeż ta' kuljum baqgħu hemm. Imma l-istess munita wrietna wiċċ ieħor – wiċċ fejn numru ta' voluntiera minn kull qasam tal-ħajja taw ħinhom u qalbhom sabiex ikunu jistgħu jgħinu mill-aħjar li jistgħu. Kulħadd sema' bl-ikliet li tlestew u tqassmu lil min kellu bżonn. Dan l-att komunitarju ġiegħel lil ħafna jħossuhom qrib ta' dawk li kellhom bżonn u mingħajr ma ħadd ma stenna xejn lura, middew idejhom għal dak li kien hemm bżonn u għenu. Naħseb kien mod fejn il-karità nisranija ħadet tifsira li ħafna setgħu jifhmuha u jirrelataw magħha biss għax missew mal-fatti mill-qrib u taw mill-qalb. Dan is-suċċess ikkontribwixxa għal aktar ideat ta' kif wieħed jista' jgħin lil kull min għandu bżonn b'mod dinjituż u rispettuż. Matul ir-Randan kienet għaddejja kampanja ta' ġbir b'risq in-nies fil-bżonn f'pajjiżna. It-talba kienet waħda sempliċi ħafna: ITMA' u LIBBES. U hekk għamlu ħafna. Inġabru flus u ħwejjeġ użati li, waqt li għadhom tajbin qegħdin fil-gwardarobba u ma jintlibsux. Ilkoll kemm aħna għandna ħwejjeġ ħafna aktar milli fil-verità għandna bżonn u ħafna esprimew il-kuntentizza tagħhom, li waqt li ħeffew ftit mill-ispazju limitat li għandhom, kienu kuntenti li jista' jibbenefika minn dawn il-ħwejjeġ ħaddieħor, speċjalment jekk ikun fil-bżonn. Saru ftit sejħiet minn xi parroċċi u nġabru b'kemm jesgħu 45 vann. Ħwejjeġ f'kundizzjoni tajba tan-nisa, irġiel u tfal. Kollha se jinħaslu u jkunu ppakkjati sabiex min jeħodhom iħoss li d-dinjità tiegħu / tagħha ġiet imħarsa. Se jkomplu joħorġu aktar sejħiet, għalhekk kull min għandu ħwejjeġ tajbin li jrid iwarrab, jista' jibda jlestihom ħalli meta jkun imiss il-lokalità tiegħu, kemm jaqbad u jeħodhom. Apparti l-għadd ta' karità li joħroġ minn inizjattiva bħal din, wieħed jifhem ukoll kif b'dan l-aġir, issir aktar protezzjoni għall-ambjent. Illum ilkoll kemm aħna aktar konxji tal-ambjent u tal-effett fuq saħħitna u ħajjitna jekk ma neħdux ħsiebu. Għandna dmir lejn l-ambjent tagħna wkoll. Allura waqt li qed ngħinu lil min hu fil-bżonn, qed inħarsu l-ambjent ukoll. Biex forsi nifhmu aħjar kif il-manifattura tat-tessuti taffettwa l-ambjent, ngħid biss li għal kull kilo ta' produzzjoni ta' tessuti, jintefgħu fl-arja 23 kilo ta' gassijiet serra. F'sena jintużaw 70 miljun barmil żejt biex isir il-polyester, waqt li meta oġġett jintlibes biss ħames darbiet minflok, pereżempju 50 darba, dan jissarraf f'400% aktar ta' emissjonijiet tal-karbonju. Forsi l-ħwejjeġ li nwarrbu se jibbenefikaw minnhom min għandu bżonnhom aktar minnha imma jekk inkomplu neqirdu l-ambjent, ilkoll se nħallsu prezz ikrah! Minbarra ħwejjeġ inġabru wkoll €30,000 fi flus li se jintużaw mill-kappillani sabiex jgħinu b'ikel lil min hu fil-bżonn. Fil-livell ta' paroċċa hemm ħafna informazzjoni fuq individwi u familji fil-bżonn u jsir ħafna talb għall-għajnuna. Din il-kampanja saret mill-Caritas Parish Diaconia Network f'isem l-Arċidjoċesi ta' Malta flimkien ma' Newsbook.com.mt u 103 Malta's Heart . F'isimkom nirringrazzja lil kull min ta sehmu. .td_uid_3_6082d2c5ebdec_rand.td-a-rec-img{text-align:left}.td_uid_3_6082d2c5ebdec_rand.td-a-rec-img img{margin:0 auto 0 0}